CELEX: 32020D0753
Language: ro
Date: 2020-03-30 00:00:00
Title: Decizia (UE) 2020/753 a Consiliului din 30 martie 2020 privind încheierea Acordului de liber schimb între Uniunea Europeană și Republica Socialistă Vietnam

12.6.2020   
               
               
                  RO
               
               
                  Jurnalul Oficial al Uniunii Europene
               
               
                  L 186/1
               
            
         DECIZIA (UE) 2020/753 A CONSILIULUI
         din 30 martie 2020
         privind încheierea Acordului de liber schimb între Uniunea Europeană și Republica Socialistă Vietnam
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 alineatul (1), articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (6) al doilea paragraf litera (a) punctul (v) și cu articolul 218 alineatul (7),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:
         
                     (1)
                  
                  
                     În conformitate cu Decizia (UE) 2019/1121 a Consiliului (2), Acordul de liber schimb între Uniunea Europeană și Republica Socialistă Vietnam (denumit în continuare „acordul”) a fost semnat la 30 iunie 2019, sub rezerva încheierii sale la o dată ulterioară.
                  
               
                     (2)
                  
                  
                     În conformitate cu articolul 218 alineatul (7) din tratat, Comisia ar trebui să fie autorizată să aprobe, în numele Uniunii, după consultarea comitetului special desemnat de Consiliu în conformitate cu articolul 207 alineatul (3) din tratat, anumite modificări ale acordului care trebuie adoptate printr-o procedură simplificată în temeiul articolului 9.20 din acord sau, în ceea ce privește lista entităților din secțiunile A-C din anexele 9-A și 9-B la acord, în cadrul Comitetului pentru investiții, comerțul cu servicii, comerțul electronic și achizițiile publice, în temeiul articolului 9.23 din acord.
                  
               
                     (3)
                  
                  
                     În conformitate cu articolul 17.20 din acord, nicio dispoziție a acordului nu urmează să fie interpretată în sensul că ar conferi drepturi sau ar impune obligații persoanelor, altele cele generate între părți în temeiul dreptului internațional public.
                  
               
                     (4)
                  
                  
                     Acordul ar trebui aprobat în numele Uniunii,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, Acordul de liber schimb între Uniunea Europeană și Republica Socialistă Vietnam (denumit în continuare „acordul”).
            Textul acordului este atașat la prezenta decizie.
         
         
            Articolul 2
            În scopul articolelor 9.20 și 9.23 din acord, orice modificare sau rectificare a secțiunilor A-D și F din anexele 9-A ș 9-B la acord se aprobă, în numele Uniunii, de către Comisie, după consultarea comitetului special desemnat de Consiliu în conformitate cu articolul 207 alineatul (3) din tratat.
         
         
            Articolul 3
            Președintele Consiliului efectuează, în numele Uniunii, notificarea prevăzută la articolul 17.16 alineatul (2) din acord, pentru a exprima consimțământul Uniunii de a-și asuma obligații în temeiul acordului (3).
         
         
            Articolul 4
            Prezenta decizie intră în vigoare la data adoptării.
         
         
            Adoptată la Bruxelles, 30 martie 2020.
            
               
                  Pentru Consiliu
               
               
                  Președintele
               
               A. METELKO-ZGOMBIĆ
            
         
         
            (1)  Aprobarea din 12 februarie 2020 (nepublicată încă în Jurnalul Oficial).
         
            (2)  Decizia (UE) 2019/1121 a Consiliului din 25 iunie 2019 privind semnarea, în numele Uniunii Europene, a Acordului de liber schimb între Uniunea Europeană și Republica Socialistă Vietnam (JO L 177, 2.7.2019, p. 1).
         
            (3)  Data intrării în vigoare a acordului se publică în Jurnalul Oficial al Uniunii Europene de către Secretariatul General al Consiliului.